
REFERAT

privind constituirea societăţii de administrare a obiectivului “Structuri locale pentru sprijinirea afacerilor în comuna Dumbrăviţa – incubator de afaceri”
Proiectul „Structuri locale pentru sprijinirea afacerilor în comuna Dumbrăviţa - Incubator de afaceri”, SMIS 26443, finanţat în cadrul Programului Operaţional Regional 2007-2013, Axa prioritară 1 – Sprijinirea dezvoltării durabile a oraşelor – poli urbani de creştere, Domeniul major de intervenţie 1.1 – Planuri integrate de dezvoltare urbană, Sub-domeniul: Poli de creştere, este implementat în parteneriat de către Municipiul Timişoara şi Comuna Dumbrăviţa. 
Obiectivele colaborării partenerilor în cadrul acestui parteneriat sunt următoarele:
1. Crearea unei structuri locale pentru sprijinirea afacerilor - Incubator de afaceri - în comuna Dumbrăviţa;

2. Administrarea în comun a acestei structuri locale pentru sprijinirea afacerilor -  Incubator de afaceri din comuna Dumbrăviţa;

Prin proiect a fost realizată o structură de sprijin pentru afaceri de tip incubator. Incubatoarele de afaceri au menirea de a sprijini dezvoltarea spiritului antreprenorial al cetăţenilor, de a susţine start-up-ul şi dezvoltarea IMM-urilor.

Incubatorul este localizat în comuna Dumbrăviţa, jud. Timiş, str. Bela Bartok nr.4, într-o zonă cu acces facil atât din punctul de vedere al mijloacelor de transport în comun (M45/viitor Tb.14) cât şi din punctul de vedere al căilor de acces rutiere şi pietonale (DJ691 Timişoara – Lipova). 
Din punct de vedere constructiv, investiţia este realizată din 2 corpuri de clădire cu următoarele caracteristici:

- Corpul A în regim P+2E, găzduieşte următoarele funcţiuni: 


- parterul: 2 săli polivalente, front desk, copy center, spaţii tehnice, grupuri sanitare şi circulaţii;


- etajul 1: 2 spaţii locaţie firme de servicii, 1 spaţiu all inclusive locaţie firme de servicii, 1 birou administraţie incubator, 2 birouri administraţie firme productive,  grupuri sanitare, circulaţii;


- etajul 2:   3 spaţii locaţie firme de servicii, 1 spaţiu all inclusive locaţie firme de servicii, 2 birouri administraţie firme productive,  grupuri sanitare, circulaţii;

- Corpul B în regim P – corp tip hală, găzduieşte următoarele funcţiuni: 4 spaţii de producţie/depozitare, vestiare, grupuri sanitare şi circulaţii.

Infrastructura este dotată cu reţea IT – telefonie, sistem de sonorizare, utilităţi (apă, canalizare, încălzire, climatizare, energie electrică, gaze naturale), parcare exterioară, platforma de aprovizionare şi spaţii verzi.

În conformitate cu planul de afaceri anexă la Cererea de finanţare aprobată prin Contractul de finanţare nr.2659/14.12.2011, la finalizarea investiţiei structura de sprijin a afacerilor va fi administrată de o societate de administrare special înfiinţată în acest sens de către cei doi parteneri.
Având în vedere cele de mai sus, 
PROPUNEM:
- (1) Aprobarea înfiinţării societăţii „Start Afaceri T & D” SRL în asociere cu comuna Dumbrăviţa, cu obiect principal de activitate administrarea „Structurii locale pentru sprijinirea afacerilor în comuna Dumbrăviţa – incubator de afaceri” şi cu sediul social în Comuna Dumbrăviţa,str.Bela Bartok nr.4, conform Actului constitutiv - Anexa 1 - care face parte integrantă din hotărâre;
   (2). Mandatarea Primarului Municipiului Timişoara, domnul Nicolae Robu, pentru semnarea actului constitutiv al societăţii înfiinţate la art.1(1);
·   Desemnarea reprezentanţilor Consiliului Local al Municipiului Timişoara în cadrul organelor de conducere a societăţii de administrare, respectiv: 

(1) Desemnarea unui reprezentant al Consiliului Local al Municipiului Timişoara în Adunarea Generală a Asociaţilor: 
………………………

(2) Desemnarea administratorului societăţii:
………………………

·  Mandatarea administratorului desemnat la art.2(2) să reprezinte Municipiul Timişoara la încheierea actelor necesare dobândirii personalităţii juridice a societăţii administrator pentru obiectivul „Structuri locale pentru sprijinirea afacerilor în comuna Dumbrăviţa - Incubator de afaceri” şi să semneze în faţa organelor competente orice acte juridice necesare, în numele Municipiului Timişoara;
·  Aprobarea sumei de 5.000 lei reprezentând aportul Consiliului Local al Municipiului Timişoara la capitalul social al societăţii şi alocarea acestei sume în bugetul local al Municipiului Timişoara;
·  Acordarea către societatea administrator a dreptului de folosinţă cu titlu gratuit asupra unui spaţiu în suprafaţă de 18,40 mp, mobilat şi dotat cu echipamente de birotică, reprezentând un birou din cadrul „Structurii locale de sprijinire a afacerilor în comuna Dumbrăviţa - incubator de afaceri”, str. Bela Bartok nr. 4, pentru desfăşurarea activităţii societăţii, conform Contractului de comodat - Anexa 2 - care face parte integrantă din hotărâre;
·  Cu aducerea la îndeplinire se încredinţează Serviciul Juridic, Direcţia Dezvoltare şi Direcţia   

             Economică din cadrul Primăriei Municipiului Timişoara.

